Lesufi sluit 20 onwettige skolePanyaza Lesufi, die Gautengse LUR vir onderwys. Foto: ANA. Altesaam 20 onwettige skole in Ivory Park, Ekurhuleni, is Maandag deur die Gautengse departement van onderwys gesluit. Panyaza Lesufi, LUR vir onderwys in Gauteng, het persoonlik die skole besoek en hulle opdrag gegee om hul deure te sluit. Dit sluit onder meer in Star Combined, Four Comprehensive en Our Legacy Combined. Dié drie skole het saam meer as 400 leerders in hul klasse gehad. Steve Mabona, woordvoerder van die departement, sê die departement het reeds begin met ŉ oudit om te bepaal by watter naburige skole al dié leerders plek kan kry. “My belange lê by die toekoms van hierdie kinders, en daarom moet hulle in openbare skole geplaas word,” het Lesufi gesê. “Ons doen ŉ beroep op ouers om hul samewerking te gee en nie hul kinders in te skryf by ongeregistreerde leerinstansies nie.” Lesufi het bygevoeg kinders wat deur ongekwalifiseerde onderwysers onderrig word, kry nie gehalte-onderrig nie, wat op lang termyn nadelige gevolge vir die kind se akademiese prestasie kan inhou. Hy het ook bygevoeg dat ongeregistreerde skole dikwels nie vereis dat leerders immuniseringskaarte indien nie, wat kommer oor leerders se gesondheid wek.